Γεώργιος Μιχ. Μαριδάκης

Ο Γεώργιος Μαριδάκης (1 Ιανουαρίου 1910 - 29 Δεκεμβρίου 1940) ήταν αξιωματικός του Πολεμικού Ναυτικού.

Γεννήθηκε στα Χανιά. Ο πατέρας του, Μιχαήλ, ήταν έμπορος και η μητέρα του, Αναστασία, νοικοκυρά.  Εισήλθε στη Σχολή Ναυτικών Δοκίμων στις 2 Οκτωβρίου του 1926 και αποφοίτησε στις 2 Οκτωβρίου του 1930 ως Σημαιοφόρος Μάχιμος. 

Υπηρέτησε στο θωρακισμένο καταδρομικό Γ. ΑΒΕΡΩΦ (1931), στο εκπαιδευτικό  ΑΡΗΣ (1932), στο αντιτορπιλικό ΣΦΕΝΔΟΝΗ & στο αντιτορπιλικό ΠΑΝΘΗΡ (1934), επιδεικνύοντας στο διάστημα αυτό αρίστη διαγωγή.  

Στις 31 Οκτωβρίου 1934 προήχθη σε Ανθυποπλοίαρχο και υπηρέτησε στο Υ/Β ΠΡΩΤΕΥΣ Υ3.

Το 1936 φοίτησε στη Σχολή Υποβρυχίων κι έλαβε Πτυχίο Εξειδίκευσης Υπάρχου Υποβρυχίων το 1939.

Κατά το διάστημα 14 Δεκ 1937 έως 20 Σεπτεμβρίου 1938 υπηρέτησε ως Ανθυποπλοίαρχος στο Υ/Β ΤΡΙΤΩΝ με Κυβερνήτη τον Μιχαήλ Χατζηκωνσταντή.

Από 22-5-39, ο Μαριδάκης υπηρετεί ως Ύπαρχος με τον βαθμό του Υποπλοιάρχου στο Υ/Β ΠΡΩΤΕΥΣ Υ3 υπό τον Κυβερνήτη Μιχαήλ Χατζηκωνσταντή.  

Στις 29 Μαΐου του 1940, 30 ετών, νυμφεύτηκε την 24χρονη Καίτη Καλιτσουνάκη, θυγατέρα του Ιωάννη Καλιτσουνάκη, τακτικού καθηγητή της Φιλοσοφικής Σχολής του Πανεπιστημίου Αθηνών και ιδρυτικό μέλος της Ακαδημίας Αθηνών. 

Κατά την έναρξη του πολέμου όλα τα υποβρύχια κατάφεραν να είναι έτοιμα για απόπλου εκτός από το Υ/Β ΓΛΑΥΚΟΣ που παρέμεινε για περάτωση εργασιών γενικής επιθεωρήσεως και τοποθετήσεως νέας συστοιχίας. Πληθώρα αναφορών διαβεβαιώνει για την άρτια εκπαίδευση των πληρωμάτων και την σύγχρονη εκπαίδευση για την εποχή εκείνη που παρείχε η Σχολή Υποβρυχίων (ΣΥΒ).    

Κατά την πρώτη (30 Οκτ. 1940 - 5 Νοε. 1940) και τη δεύτερη πολεμική περιπολία (15 Νοε.-24 Νοε. 1940) το Υ/Β ΠΡΩΤΕΥΣ υπό τον Κυβερνήτη Μιχ. Χατζηκωνσταντή, δεν βύθισε κανένα εχθρικό πλοίο ενώ βρέθηκε να αντιμετωπίζει προβλήματα με την παλαιότητα του υλικού.  

Στις 29 Δεκεμβρίου 1940, κατά την τρίτη πολεμική περιπολία του, 40 ναυτικά μίλια ανατολικά του Brindisi, το Υ/Β ΠΡΩΤΕΥΣ επετέθη εναντίον προστατευόμενης ιταλικής νηοπομπής με αποτέλεσμα την βύθιση του οπλιταγωγού SARDEGNA (11.452 τόνων). Μετά την προσβολή, εντοπίσθηκε λόγω απώλειας βάθους και εμβολίσθηκε από το ιταλικό τορπιλοβόλο ANTARES. Το Υ/Β ΠΡΩΤΕΥΣ βυθίσθηκε αύτανδρο στα παγωμένα νερά της Αδριατικής. Σαράντα οκτώ από τα πλέον αξιόλογα στελέχη του Ελληνικού Βασιλικού Ναυτικού βρήκαν τραγικό θάνατο στο βυθό.    

Όλοι οι επιβαίνοντες προήχθησαν επ’ ανδραγαθία στον επόμενο βαθμό. Στον Γεώργιο Μαριδάκη απονεμήθηκε ο Πολεμικός Σταυρός Β΄ Τάξεως «διὰ διακεκριμένην πράξιν ἐπὶ τοῦ πεδίου τῆς μάχης». Βασιλικό Διάταγμα 19/1/1941 Το Πολεμικό Ναυτικό τίμησε τη μνήμη του δίνοντας το όνομα του σε δύο πλοία: στο πλοίο υποστήριξης αποβατικών επιχειρήσεων ΜΑΡΙΔΑΚΗΣ (1958-1976) (πρώην αμερικανικό USS LSS L65) και στην πυραυλάκατο ΤΠΚ "Πλωτάρχης ΜΑΡΙΔΑΚΗΣ" Ρ-75 (1995 – σήμερα). 

 Παραπομπές 

 Πηγές 
 Αναστάσιος Δημητρακόπουλος, (2006). Ιστορία του Πολεμικού Ναυτικού 1913-1940, Πειραιάς, Ναυτικό Μουσείο της Ελλάδος. 
 Επαμεινώνδας Καββαδίας, (1950). Ο Ναυτικός Πόλεμος του 1940 όπως τον έζησα. Αθήνα: Πυρσός.
 Κρίστυ Εμίλιο Ιωαννίδου, (2021). Η ζωή στα ελληνικά υποβρύχια του Β΄ Παγκοσμίου Πολέμου, Αθήνα, Historical Quest. 
 Κρίστυ Εμίλιο Ιωαννίδου, (2025). «Γεώργιος Μιχ. Μαριδάκης, Ύπαρχος Υ/Β "ΠΡΩΤΕΥΣ" Υ3», Ναυτική Επιθεώρηση, Αθήνα Υπηρεσία Ιστορίας Ναυτικού, τ. 632, σσ. 79-83.
 Δημήτριος Φωκάς, (1953). Έκθεσις επί της δράσεως του Βασιλικού Ναυτικού κατά τον πόλεμο 1940 - 1944. Αθήνα.